બ્લૉગ અને વેબસાઈટ પછી હવે લોકો સોશિયલ નેટવર્કિંગ સાઈટ તરફ વધારે વળ્યા છે. યુવા વર્ગ પોતાનો મોટા ભાગનો સમય આ વેબસાઈટો પર વીતાવે છે. આથી લેખકો અને સર્જકો પોતાની રચનાઓ સીધેસીધી આ પ્રકારની નેટવર્કિંગ સાઈટ્સ પર પ્રકાશિત કરવાનું વધારે ઉચિત સમજે છે. ગુજરાતીમાં મોટી નવલકથાઓ જેવી લાંબી કૃતિઓ લોકો ઑનલાઈન વાંચવા ટેવાયેલા નથી, પરંતુ તે છતાં ઈ-બુક્સનો યુગ હવે શરૂ થઈ ચૂક્યો છે, એમ ચોક્કસ કહી શકાય. ઘણાખરા ઈ-સામયિકો પણ ઉપલબ્ધ થતાં જાય છે. લોકોને નાનાં અને પ્રેરક લખાણો નેટવર્કિંગ સાઈટ્સ પર વાંચવા ગમે છે. વ્હોટ્સ ઍપ જેવી મોબાઈલ એપ્લિકેશન પર રોજના હજારો લોકો અનેક પ્રકારનાં રમૂજી લખાણો, પ્રેરક વાક્યો, સુવિચાર તેમ જ ટૂંકી બોધકથાઓ વાંચતા હોય છે. આને પણ વાંચનનો એક પ્રકાર જ કહી શકાય ને !